《杜鹃行》
元代·李道坦

吾闻昔有蜀天子，化作冤禽名杜宇。一身流落怀故乡，万里逢人诉离苦。

西来纵呼巫峡间，楚台花落青春阑。台中魂梦久寂寞，行云日暮愁空山。

明朝复向潇湘发，北叫苍梧江竹裂。竹间之泪花上血，怨入东风俱不灭。

天涯无穷朝暮啼，王孙草绿不须归。哀哉王孙终不归，江南江北杨花飞。

作者简介：道坦字坦之，钱塘人。